b'\n_START_ARTICLE_\nAbd al-Rahman al-Sufi\n_START_PARAGRAPH_\nAbd al-Rahman al-Sufi, latinizirano Azophi (Ray, danas ju\xc5\xbeno predgra\xc4\x91e Teherana, 7.\xc2\xa0prosinca\xc2\xa0903. \xe2\x80\x93 \xc5\xa0iraz, 25.\xc2\xa0svibnja\xc2\xa0986.), perzijski astronom i matemati\xc4\x8dar. U svojoj Knjizi o zvijezdama staja\xc4\x8dicama (arap. Kit\xc4\x81b al-kaw\xc4\x81kib al-th\xc4\x81bita al-musawwar, 964.) dao je polo\xc5\xbeaje, magnitude i boje za 1 018 zvijezda, povezao gr\xc4\x8dke i arapske nazive zvijezda i zvije\xc5\xbe\xc4\x91a, popravio je pogre\xc5\xa1ke iz Ptolemejeva Almagesta, uo\xc4\x8dio je da se nekim zvijezdama sjaj mijenja, opisao je nekoliko dugoperiodi\xc4\x8dno promjenljivih zvijezda, zabilje\xc5\xbeio je polo\xc5\xbeaje osam maglica. Bio je prvi astronom koji je u svoj zvjezdani atlas uvrstio izvangalakti\xc4\x8dko nebesko tijelo: u zvije\xc5\xbe\xc4\x91u\xc2\xa0Andromedi uo\xc4\x8dio je galaktiku\xc2\xa0Andromedu, koju je opisao kao mali oblak. Bavio se i geometrijom, pronala\xc5\xbeenjem metoda za konstruiranje jednakostrani\xc4\x8dnih vi\xc5\xa1ekutnika. Al-Sufijeve knjige prevo\xc4\x91ene su na mnoge jezike i zna\xc4\x8dajno su utjecale na razvoj europske astronomije. Po njem su nazvani krater na Mjesecu (Azophi i planetoid (12621 Alsufi).'